projecte-aina/catalan_government_crawling huggingface dataset:
El 29 d'agost del 2017 el govern de la Generalitat de Catalunya va acordar commemorar el centenari del naixement de Montserrat Abelló i Soler.
La Institució de les Lletres Catalanes i els hereus de Montserrat Abelló impulsen conjuntament l' Any Montserrat Abelló, amb la col·laboració d'altres entitats i institucions.
A la biblioteca ens hem sumat a la celebració d'aquest aniversari i hem programat diversos actes durant el mes de setembre:
Montserrat Abelló i Soler (Tarragona, 1918 – Barcelona, 2014) és una de les veus indispensables en el panorama poètic català contemporani.
Compromesa amb la seva paraula de dona i de dona compromesa, la divisa amb què solia començar tots els recitals destil·la l'esperit del seu tarannà personal i literari: "Visc i torno / a reviure / cada poema, / cada paraula. / Estimo tant / la vida / que la faig meva / moltes vegades", amb una poètica essencial fonamentada en el ritme intern de les paraules i la senzillesa concisa més contundent, és a dir: "en la poesia dic la meva veritat".
Autora d'una dotzena de llibres, d'una trentena de títols traduïts i d'autotraduccions, Montserrat Abelló va viure la República, la Guerra i l'exili –com "unes vacances massa llargues" d'una vintena d'anys a Xile- i el retorn a Catalunya, l'any 1960, desitjosa de veure el seu país amb l'assoliment dels màxims drets socials, culturals i polítics.
D'aquí arrenca, en primer lloc, la reivindicació feminista i, simultàniament, el seu catalanisme més ferm i cívic.
Us convidem a celebrar-ho amb nosaltres!
Imatges del Marroc i d'Etiòpia de Llorenç Melgosa
Del 12 de setembre al 31 d'octubre de 2018 es podrà veure a la Biblioteca Pública de Lleida l'exposició "Amazic Amhàric", un recorregut fotogràfic de dos territoris ancestrals com són una part del Marroc berber i la meitat nord d'Etiòpia.
L'exposició consta de 28 de fotografies de Llorenç Melgosa, en les quals, l'autor, vol evocar els paratges d'aquests emblemàtics territoris africans des de 2 àmbits diferents: paisatge i gent.
Així, es podran veure instantànies tals com els bells deserts d'Erfoud, els contrastos de colors de la vall del Dades, poblats de l'Atlas, i diversos retrats de personatges etíops, de la zona del llac Tana i de les ciutats d'Axum, Lalibela i Harar, entre altres.
La inauguració tindrà lloc el dimecres 12 de setembre a les 19 h i el dissabte 22 de setembre a les 12 h hi haurà una visita guiada oberta al públic en general a càrrec de l'autor Llorenç Melgosa.
Aquesta exposició compta amb el suport dels Serveis Territorials de Cultura a Lleida i de la biblioteca.
Ara fa 30 anys, la que fins llavors havia estat la Casa de la Maternitat de Lleida, va tancar portes amb la mirada posada a acollir, després d'unes obres de remodelació, la biblioteca pública, fa 20 anys.
Aprofitant aquesta efemèride, la delegació a Lleida del Col·legi d'Educadores i Educadors Socials de Catalunya (CEESC) ha organitzat un acte obert a tota la ciutadania per celebrar el Dia Internacional de l'Educació Social.
L'acte es realitzarà dijous 4 d'octubre i començarà a les 18 h amb una visita per les instal·lacions de l'antiga Maternitat, actual seu de la Biblioteca Pública de Lleida.
A continuació, tindrà lloc una xerrada-taula rodona sobre el passat de la Maternitat i el present i el futur del sistema de protecció de la infància.
Durant anys, els nens de la Maternitat eren els encarregats d'animar festes i celebracions de la ciutat, eren els encarregats de fer, entre altres, els balls de bastons de la Festa Major.
Just fa 10 anys es va crear la colla dels Bastoners del Pla de l'Aigua, que, des d'un principi, s'ha inspirat en diversos elements d'aquells antics balls de bastons de la Maternitat: des del vestit fins a la interpretació d'algunes coreografies.
És per això que els Bastoners del Pla de l'Aigua seran els encarregats de cloure l'acte.
18.30 h Conferència/Taula rodona sobre la memòria històrica de l'educació social: de la Maternitat a l'actual sistema de protecció.
20.00 h Cloenda amb els Bastoners del Pla de l'Aigua: 10 anys de balls de la Maternitat.
L'activitat és gratuïta però és necessari inscriure's prèviament en aquest enllaç.
Més informació a la web del CEESC.
Mostra de projectes del concurs de disseny de cadires de lectura del 2 al 31 d'octubre
En el marc de les activitats programades durant el 2015 Any de les Biblioteques, el Servei de Biblioteques del Departament de Cultura, conjuntament amb el Servei de Biblioteques, Publicacions i Arxius de la Universitat Politècnica de Catalunya i l' Escola Tècnica Superior d'Arquitectura de Barcelona, van convocar un concurs adreçat als estudiants de grau universitari d'arquitectura i de disseny al voltant de dos objectes: la cadira i el llibre.
El concurs proposava un repte apassionant, el disseny d'una cadira que tingui a la vegada una doble funció: la de seure i la de ser un contenidor de llibres.
La cadira és un dels objectes quotidians més pensats i projectats pels arquitectes i dissenyadors d'arreu del món.
El seu disseny és un exercici senzill i complex a la vegada, perquè ha d'integrar molts aspectes, com l'estabilitat, ergonomia, etc. i, per a aquesta ocasió, s'hi afegeixen el llibre i les biblioteques.
El concurs cercava la creativitat i el talent dels estudiants, amb l'objectiu de recuperar i reforçar la tradició catalana pel bon disseny dels objectes quotidians, apropar als ciutadans la lectura, els llibres i les biblioteques i celebrar, amb la creació d'una cadira amb llibres, l'Any de les Biblioteques 2015.
Els plànols dels 14 projectes guardonats i els finalistes són l'origen d'aquesta exposició itinerant que s'ha pogut visitar a diverses biblioteques públiques i universitàries i ara es podrà veure a la Biblioteca Pública de Lleida del 2 al 31 d'octubre.
Durant els mesos de novembre i desembre
En aquesta edició s'han programat els següents tallers:
Els tallers estan impartits per estudiants de la Universitat de Lleida que realitzen l'assignatura de Matèria transversal, amb la coordinació de la Regidoria de Joventut de l'Ajuntament de Lleida.
-5 i 7 de novembre: Taller d'ús d' smartphones (nivell bàsic)
-12 i 14 de novembre: Taller d'ús d' smartphones (nivell avançat)
-19, 21 i 26 de novembre: Taller d'iniciació a la informàtica i a internet
-28 de novembre: Taller d'ús de correu electrònic al mòbil
-10 i 12 de desembre: Taller d'ús d' smartphones (nivell avançat)
L'horari de les sessions serà de 17.30 a 19.30 h i es realitzaran a l'Aula de formació (2a planta).
• Les persones interessades en participar als tallers cal que s'inscriguin prèviament, omplint una butlleta d'inscripció que podran sol·licitar a la sala d'audiovisuals de la biblioteca.
• La biblioteca contactarà amb els inscrits per confirmar la disponibilitat de places.
• Les persones que no es puguin inscriure en aquests tallers per falta de places, tindran prioritat en la propera edició del taller.
• Els usuaris inscrits al taller que no assisteixin a alguna de les sessions, sense justificació, quedaran exclosos a participar en propers tallers organitzats per la biblioteca.
Ofert per la Fundació Pere Tarrés i la Fundació Vodafone
Aquest mes de novembre la biblioteca ofereix un seguit de tallers d'informàtica i mòbils per a usuaris adults que desitgin iniciar-se en l'ús de les tecnologies de la informació i la comunicació.
A aquesta programació s'hi afegeix un nou taller ofert per la Fundació Pere Tarrés i la Fundació Vodafone, adreçat al públic major de 55 anys.
"Aprèn a utilitzar el teu smartphone des de zero"
L'objectiu d'aquest taller és que els participants aprenguin què és i com és un smartphone, i practicaran accions com encendre/apagar/reiniciar l'smartphone, què signifiquen les icones de la pantalla, configurar l'agenda de contactes, trucar i rebre trucades, personalització de la interfície i l'ús d'altres aplicacions bàsiques.
Aquest taller s'emmarca en el projecte de Formació en dispositius mòbils per a majors de 55 anys, una acció conjunta de la Fundació Pere Tarrés i la Fundació Vodafone de capacitació digital dirigit a un públic major de 55 anys i centrat en l'aprenentatge de la utilització de dispositius mòbils.
Porta en execució des de 2013, gràcies al finançament de la Fundación Vodafone, amb un alt índex de satisfacció per part de l'alumnat i les entitats que col·laboren amb el projecte.
Els interessats o interessades a participar-hi, cal que s'inscriguin prèviament a l'Àrea d'audiovisuals de la biblioteca.
El taller és gratuït i les places són limitades.
Ha costat molt de temps que les dones tinguessin un lloc de molta responsabilitat en la producció cinematogràfica.
Donava la sensació que només els homes eren els qui produïen i dirigien les pel·lícules i n'escrivien els seus guions.
Per sort, les coses van canviant i cada vegada més trobem més dones exercint funcions de direcció en el cinema.
No obstant això, l'any 2017 només un 11% de les pel·lícules més exitoses van ser dirigides per dones.
Encara queda un llarg camí per recórrer!
És per això que aquest cicle el volem dedicar a les directores de cinema.
La primera pel·lícula que projectarem serà "Big", dirigida per Penny Marshall i protagonitzada per Tom Hanks, és un cant a la innocència i a l'alegria de viure, un clàssic que no ens podem perdre.
"El Castor", dirigida per Jodie Foster ens fa reflexionar sobre la malaltia de la depressió.
Les dues últimes pel·lícules que projectarem estan dirigides per Lone Sherfig, "Su Mejor historia" on podrem veure una dona guionista dins d'un món d'homes, i "One Day" protagonitzada per Anne Hathaway basada en el bestseller de David Nicholls.
El calendari de les projeccions és el següent:
Les pel·lícules es podran veure a la Sala de projeccions audiovisuals (planta baixa), a les 17.30 h.
L'entrada és gratuïta i l'aforament limitat (no es poden reservar seients).
La Marató de donacions de sang arriba a la 15 edició
"La superexperiència de la donació de sang.
Amb aquest lema, el Banc de Sang convida enguany a viure la sensació incomparable que és donar sang.
Aquesta serà la idea central de la 15a Marató de Sang de Lleida, que se celebra el dimecres 17 d'octubre de 10 a 22 h a la Biblioteca Pública de Lleida.
Durant 12 hores ininterrompudes, un ampli desplegament de mitjans i de serveis oferirà als ciutadans de Lleida la possibilitat de fer aquest gest solidari.
En l'edició anterior de la Marató es van aconseguir més de 300 donacions, el 19% de les quals eren de persones que donaven sang per primera vegada.
Enguany, el repte és incrementar el nombre de donants i superar el mig miler.
Per això, hi participen també entitats, institucions, empreses, voluntaris i particulars que ajuden i donen suport en la organització de les activitats que es duran a terme durant tot el dia.
La jornada es podrà seguir també a les xarxes socials amb el hashtag.
Així, qualsevol ciutadà pot difondre la importància de donar sang a través de Facebook, Twitter, Instragram, correu electrònic o WhatsApp i contribuir a la donació de sang encara que no pugui donar sang.
Tot imitant les caixes regal d'experiències que s'han fet populars en els darrers anys, la Marató de Donants de Lleida, que repeteix el mateix fil conductor que la resta de Maratons que es facin aquest 2018 a tot Catalunya, comptarà amb la seva pròpia experiència per regalar.
Així, en acabat de donar, els donants rebran un desplegable equivalent a una caixa d'experiència que podran regalar a altres persones i animar-les a donar, a més d'un llibre obsequi de la Biblioteca Pública de Lleida.
I com a novetat d'enguany, tots els donants rebran uns SMS quan la seva sang s'enviï a un hospital, per tancar l'experiència.
La Marató de Donants de Sang a Lleida està organitzada pel Banc de Sang i Teixits
(BST), conjuntament amb l'Ajuntament de Lleida, l'Associació de Donants de Sang del Segrià, i la Biblioteca Pública de Lleida i compta amb la col·laboració de diverses entitats.
El 23 de gener iniciem un nou grup de lectura on llegirem còmic per a adults.
Si t'agrada llegir, però no t'atreveixes amb els còmics, et convidem a compartir la descoberta de noves lectures.
El calendari de sessions previst és:
Les sessions es faran al vestíbul de l'Àrea de col·lecció local (segona planta) de les 18 a les 19.30h.
-Cal omplir la butlleta d'inscripció que podeu descarregar-vos des de la pàgina web o que també trobareu impresa a la recepció de la biblioteca.
-Rebreu un correu electrònic confirmant la inscripció.
-La no assistència sense justificar a dues sessions comportarà la pèrdua de plaça.
Homenatge a un dels escriptors més grans de la literatura espanyola en el IV centenari de la seva mort el 2016.
Recrear l'obra literària de Miguel de Cervantes a través dels seus personatges i difondre la riquesa de la seva creació és el que Acción Cultural Española (AC/E) pretén amb l'exposició itinerant "16 personatges que meravellen i...
Miguel de Cervantes", que, des del 19 de gener i fins al proper 31 de març de 2018, es podrà visitar al Claustre de l'Hemeroteca de la Biblioteca Pública de Lleida.
La mostra, sota el comissariat de Rosa Navarro Durán, catedràtica de Literatura Espanyola de la Universitat de Barcelona, i amb Pedro Moreno (Premi Nacional de Teatre el 2015) com a dibuixant dels figurins dels personatges de Cervantes, ha estat produïda per Acción Cultural Española i coorganitzada amb la Biblioteca Pública de Lleida per introduir-nos al món de ficció de Cervantes i convidar-nos a llegir les seves obres.
En l'exposició, els personatges dels llibres cervantins es van presentant a través de nou mòduls llibre mitjançant imatges i paraules; són ells els que tracen el recorregut de la seva obra, són les seves creacions literàries les que dibuixen la immensa figura de Miguel de Cervantes en la història.
Per això, els protagonistes de la mostra són els seus propis ens de ficció, però sense oblidar el seu creador.
"16 personatges que meravellen i...
Miguel de Cervantes" es converteix en un lloc màgic i literari, amb jocs de miralls, un espiell, flascons de vidre, un laberint de cartes, llunes minvants, unes ulleres estranyes, ovelles i peixos, una pluja de monedes i, sobretot, màscares, moltes màscares.
I tot a la vista de tots i en homenatge al seu creador, el gran Miguel de Cervantes.
L'acte d' inauguració de l'exposició serà el divendres 19 de gener a les 13 h.
A la tarda, a les 1 8.30 h, tindrà lloc la conferència "Un paseo por Cervantes de la mano de sus personajes", a càrrec de Rosa Navarro Durán, comissària de l'exposició.
Navarro és catedràtica de Literatura Espanyola de la Universitat de Barcelona, on exerceix la docència des de l'any 1969.
És especialista en literatura espanyola de l'Edat d'Or i adaptadora de textos clàssics per a infants i estudiants.
Durant els mesos de febrer i març
El 21 d'abril de 2017 es va donar el tret de sortida a l' Any Palau i Fabre, amb motiu del centenari del naixement d'aquest escriptor català, considerat com un dels més grans de la segona meitat del segle XX.
L' Any Palau i Fabre, impulsat per la Fundació Palau, de Caldes d'Estrac, i el Departament de Cultura, mitjançant la Institució de les Lletres Catalanes, amb la col·laboració d'institucions públiques i privades del país, ha portat a terme un gran nombre d'activitats per divulgar i recordar la figura de Josep Palau i Fabre, poeta, dramaturg, assagista, traductor, crític, i un dels principals experts mundials en Picasso.
Així, durant els mesos de febrer i març, aquesta commemoració arriba a la Biblioteca Pública de Lleida, amb la següent programació:
Del 12 de febrer al 12 de març, Claustre de l'Area infantil i juvenil
L'home és un animal que es busca".
Exposició de petit format que fa un recorregut per la trajectòria vital de Josep Palau i Fabre.
Es presenta a l'espectador un poeta romàntic, un escriptor rebel, que trenca amb la família i la societat per fer realitat les seves aspiracions i els seus ideals.
Dimecres 14 de febrer de 2018, 19 h.
"Les veus del ventríloc: Josep Palau i Fabre, referent internacional i nacional".
Conferència a càrrec de David Castillo, que analitzarà les relacions de Palau Fabre amb diferents figures internacionals i en els diferents àmbits de la seva obra.
Dijous 15 de març de 2018, 19 h.
Recital de textos de Palau i Fabre a càrrec de Gemma Reguant i amb música a càrrec de Marc Egea.
Activitat prevista incialment pel 8 de març i postposada a dijous 15 de març amb motiu de la convocatòria de vaga.
Us convidem a conèixer la vida i l'obra de Palau i Fabre i a participar de les activitats programades.
Dijous 15 de març a les 12 h, tindrà lloc a la biblioteca una xerrada sobre l'obra de Jesús Moncada, una activitat organitzada amb col·laboració amb l' Aula Municipal de Teatre.
Amb motiu del treball escènic que l'alumnat de 2n del Cicle formatiu de Tècniques d'Actuació Teatral de l'Aula Municipal de Teatre està realitzant sobre l'obra d'aquest autor, la seva germana, Rosa Moncada, ens aproparà a la visió que l'escriptor tenia del seu poble natal, Mequinensa, de la seva mirada artística i de les anècdotes que compartien.
Aquesta és una activitat prèvia a la representació de l'espectacle teatral "Lo Poble", a partir de l'obra de Jesús Moncada amb dramatúrgia de Marc Rosich i Eduard Muntada, que s'estrenarà el 31 de maig al Teatre Municipal de l'Escorxador.
Els actors i actrius que representaran l'obra seran els i les alumnes de 2n del Cicle formatiu de Tècniques d'Actuació Teatral de l'Aula Municipal de Teatre de Lleida.
L'obra compta també amb la composició musical de Jordi Cano i amb Pere Navarro com a assessor de dialectologia.
"Lo Poble" vol ser un homenatge a l'obra narrativa de Jesús Moncada, però sobretot, una immersió a la peculiar vida quotidiana del seu poble natal, amb un paisatge dominat per les aigües dels dos rius, on centra la major part de la seves novel·les i reculls de contes.
La peça ens submergeix, amb la mirada irònica de l'autor de Camí de Sirga, en una Mequinensa mítica on els morts conviuen amb els vius.
La dramatúrgia s'ha realitzat a partir d'obres de Moncada, com "Camí de sirga", "Cabòries estivals", "Històries de la mà esquerra", "El cafè de la granota" i "Calaveres atònites".
"Les altres cares del Centre Històric", és una iniciativa impulsada des del Pla de Desenvolupament Comunitari (PDC) del Centre històric que neix amb la intencionalitat de donar a conèixer als espectadors, diverses persones del barri o vinculades a aquest.
Amb el seu testimoni trenquen aquells prejudicis i estereotips latents entre les converses, opinions i pensaments de la comunitat enfront al barri i les persones que hi viuen.
A partir de la unió del teixit social i cultural on la fotografia posa la imatge i les paraules la veu, neix una exposició que reflecteix la realitat menys coneguda del Centre Històric, gràcies a la col·laboració dels alumnes del CFGS de fotografia i del CFGS de disseny gràfic de l'EAM Leandre Cristòfol, el Centre d'Art La Panera i la Fundació Orfeó Lleidatà, juntament amb altres agents del barri com el Centre de Recursos Juvenils "La Palma", la Ciberaula Municipal Gairoles, Càritas Diocesana Lleida, Salesians Sant Jordi – PES Lleida, l'Associació Prosec, Mossos d'Esquadra, Guàrdia Urbana, Serveis Socials Municipals del Centre Històric, Educadora d'Entorn del Centre Històric i l'Ajuntament de Lleida.
El Pla de Desenvolupament Comunitari del Centre Històric és una iniciativa de l'Ajuntament de Lleida i el Departament de Treball, Afers Socials i Famílies de la Generalitat, que l'Associació PROSEC gestiona a l'entorn del barri, per generar processos participatius, impulsant projectes entre la comunitat i el teixit associatiu amb la finalitat de millorar la convivència i la cohesió social dels veïns i les veïnes del Centre Històric.
L'exposició es podrà veure a la Biblioteca Pública de Lleida del 13 de març al 7 d'abril de 2018.
Divendres 16 de març es desenvoluparà un taller participatiu adreçat a usuaris del Pla de Desenvolupament Comunitari del Centre Històric.
Es poden concertar visites guiades per a grups amb la tècnica del Pla de Desenvolupament Comunitari del Centre Històric ( [EMAIL] ).
La mostra Som Cinema, Mostra de Cinema i Audiovisual Català organitzada per Suggeriments amb el suport de l' Institut d'Estudis Ilerdencs i l' Ajuntament de Lleida, celebrarà la seva 10a edició del 22 al 27 d'octubre de 2019.
Som Cinema és avui en dia l'única mostra dedicada exclusivament a la promoció de cinema i altres formats audiovisuals de producció catalana realitzats per nous creadors i productors.
La Mostra ofereix el seu aparador a les produccions audiovisuals realitzades des de les escoles de cinema, productores independents o àrees d'audiovisual universitàries dels territoris de parla catalana.
Presentant el carnet de la Biblioteca Pública de Lleida obtindreu les entrades al preu reduït de 2€ (preu sense descompte: 4€) per a les sessions de pagament que es realitzaran al CaixaForum Lleida (consulteu programa), presentant la corresponent acreditació a la taquilla.
També us informem que a les sessions gratuïtes s'haurà de recollir igualment entrada a la taquilla.
Més informació: http://www.somcinema.cat/
Nota: La Biblioteca Pública de Lleida no es fa responsable de possibles canvis o anul·lacions d'activitats programades a la mostra Som Cinema.
Es recomana consultar les cartelleres oficials d'aquesta mostra per tenir la informació actualitzada.
Dilluns dia 21 de gener de 2019 es compleixen 21 anys de la inauguració de la Biblioteca Pública de Lleida al nou equipament de la Rambla d'Aragó.
Fundada el 1842 i després d'una llarga història i diverses ubicacions (El Roser, Palau de la Diputació, Casa de la Cultura,..) l'any 1998 va iniciar una nova etapa a l'edifici de La Maternitat.
Des de la seva inauguració la biblioteca ha consolidat i incrementat els seus recursos, serveis i activitats i ha esdevingut un espai de trobada cultural per a la ciutadania de Lleida.
L'any 1998 es va obrir amb una col·lecció propera als 73.000 documents (principalment llibres i revistes).
A finals de 2018, la col·lecció de la biblioteca és de més de 310.000 documents i s'hi han anat incorporant o suprimint suports amb l'evolució de la tecnologia: vídeos, cassetes o vinils han donat pas a dvds, cd's, cdroms, blu-ray i llibre electrònic.
La qual cosa ha suposat també una remodelació continuada dels espais i de l'organització de la col·lecció.
Pel que fa als serveis cal destacar que durant el primer any de funcionament, es van donar d'alta 16.000 usuaris que van fer 49.000 préstecs, passant a desembre de 2018 en què el nombre d'usuaris amb carnet de la biblioteca és de 94.000 i que han fet un total de 182.000 préstecs.
Així mateix, s'han incorporat dos nous serveis, avui molt utilitzats, però que eren inexistents en el moment que es va obrir la biblioteca: servei d'Internet i servei Wifi.
El disseny i prestacions del nou equipament van ser un atractiu per molts lleidatans i lleidatanes, que aquell primer any van visitar la biblioteca amb una mitjana superior a 1.000 persones diàries i 20 anys després segueixen utilitzant aquest equipament amb una mitjana de 800 persones al dia.
Des del principi les noves instal·lacions amb sales i espais adequats van permetre incorporar una programació estable d'activitats per a totes les edats: exposicions, presentacions, conferències, hores del conte, concerts, representacions, etc. Aquesta programació no només s'ha mantingut sinó que s'han incorporat noves activitats per a cobrir noves demandes i promocionar la col·lecció: cursos de formació, tallers, cicles de cinema, grups de lectura, etc.
Des de la biblioteca s'ha apostat també per les noves tecnologies per arribar a nous públics i per aquest motiu és present a Internet amb una pàgina web i un bloc i a les xarxes socials.
La biblioteca, com a equipament gestionat pel Departament de Cultura de la Generalitat de Catalunya, forma part del Sistema de Lectura Pública de Catalunya, la qual cosa li permet compartir recursos i col·laborar amb la resta de biblioteques públiques.
De cara al futur, els reptes de la biblioteca són esdevenir una biblioteca inclusiva que la faci accessible a tothom, introduir espais i activitats maker de creació, innovació i participació ciutadana i potenciar l'ús de continguts en format electrònic de la biblioteca digital eBiblioCat.